Source: https://ugyfelcentrum.fovarositorvenyszek.birosag.hu/content/ix-%C3%A1ltal%C3%A1nos-t%C3%A1j%C3%A9koztat%C3%B3-az-el%C3%ADt%C3%A9l%C3%A9shez-f%C5%B1z%C5%91d%C5%91-h%C3%A1tr%C3%A1nyos-k%C3%B6vetkezm%C3%A9nyekr%C5%91l-%C3%A9s-az-azok-al%C3%B3li
Timestamp: 2020-08-13 12:04:54
Document Index: 2246570

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', '§\n2', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

IX. Általános tájékoztató az elítéléshez fűződő hátrányos következményekről és az azok alóli mentesülésről | Fővárosi Törvényszék
IX. Általános tájékoztató az elítéléshez fűződő hátrányos következményekről és az azok alóli mentesülésről
1. Mi a következménye az elítélésnek, mi lesz az erkölcsi bizonyítványban?
A bíróság által történt jogerős elítéléshez büntetőjogon belüli és azon kívüli következmények és hátrányok is fűződnek. A büntetőjogon belüli hátrányokat maga a Büntető Törvénykönyv tartalmazza, továbbá az elítélés megalapozhatja a visszaesés különböző kategóriáit is. Amennyiben ugyanis a bíróság az elkövetőt korábban szándékos bűncselekmény miatt végrehajtandó szabadságvesztésre ítélte és a büntetés kitöltésétől vagy végrehajthatósága megszűnésétől az újabb bűncselekmény elkövetéséig három év még nem telt el az elkövető visszaesőnek minősül. Ezen kívül a törvény megkülönbözteti még a különös visszaesőt, a többszörös visszaesőt és az erőszakos többszörös visszaesőt. Visszaesés esetén a törvény súlyosabb jogkövetkezmények alkalmazását írja elő.
Ha valamely elkövetővel szemben korábban a bíróság intézkedést alkalmazott vagy olyan büntetést, amely nem járt ténylegesen a szabadságának elvonásával (tehát nem végrehajtandó szabadságvesztésre ítélték) az újabb bűncselekmény elkövetésekor az úgynevezett „kriminológiai visszaeső” minőségét a bíróság a büntetés kiszabásakor veszi figyelembe és értékeli.
Az elítéléshez fűződő nem büntetőjogi következmény elsősorban az, hogy az elkövető már nem számít „büntetlen előéletűnek”, amely több foglalkozás betöltésének is feltétele (pl. személy- és vagyonőr, ügyvéd, köztisztviselő). Ezen kívül a jogszabályok bizonyos állások betöltéséhez a büntetlen előéleten túli szigorúbb követelményeket is támaszthatnak, még a mentesítés alá eső elítéléshez is hátrányos következményeket fűzhetnek (feddhetetlenség).
A bűnügyi nyilvántartásról szóló 2009. évi XLVII. törvény ennek megfelelően a bűntettesek nyilvántartásában szereplő adatokat is két, egymástól elkülönülő nyilvántartásba osztja szét. Az úgynevezett bűntettesek nyilvántartásában csak azoknak a személyeknek az adatai szerepelnek, akiket a büntetőeljárás eredményeként a bíróság jogerősen elítélt, és velük szemben olyan büntetést – végrehajtandó szabadságvesztést - szabott ki, amelyre tekintettel a büntető törvényben meghatározott törvényi mentesítés az ítélet jogerőre emelkedésének napján nem állt be. Ezek azok a személyek, akik a büntetlen előéletet igazoló hatósági erkölcsi bizonyítványt nem kapnak.
A másik nyilvántartás a büntetlen előéletű, de még hátrányos jogkövetkezmények alatt álló azon személyek adatait tartalmazza:
•	akiknek az adatait a bűntettesek nyilvántartásából a mentesítés folytán törölték,
•	akikkel szemben a bíróság bűnösséget megállapító jogerős ítéletet hozott, és a mentesítésben az ítélet jogerőre emelkedésének napján részesült,
•	akikkel szemben a bíróság bűnösséget megállapító jogerős ítéletet hozott, de büntetés kiszabását mellőzte, vagy kényszergyógykezelést, elkobzást, vagyonelkobzást, próbára bocsátást, megrovást alkalmazott.
Az ebben a nyilvántartásban nyilvántartott személyek adatait elsősorban a bűnismétlés, visszaesés megállapítása, valamint az elítéléshez fűződő, a büntetlen előélethez képest szigorúbb követelményeket meghatározó foglalkoztatási, engedélyezési szabályok végrehajtása érdekében szükséges nyilvántartani.
Az ítélet jogerőre emelkedését követően a bíróság adatlapok kitöltése útján értesíti a bűnügyi nyilvántartást végző központi szervet valamely személy jogerős elítéléséről. A bűnügyi nyilvántartó szerv pedig a bűnügyi nyilvántartási rendszerben kezelt adatok alapján, jogviszony létesítésére, fenntartására vagy egyéb, törvényben meghatározott feltételnek való megfelelés igazolására az igazolás alanyának kérelmére állítja ki a hatósági erkölcsi bizonyítványt.
A bűnügyi nyilvántartásokban kezelt adatok nyilvántartási ideje legalább a mentesítés beálltától számított három év, de nem lehet több mint a mentesítés beálltától számított tizenkét év. Ezt követően az adatot törölni kell a nyilvántartásból, tehát ezután már azok újabb bűncselekmény elkövetése esetén sem jutnak jelentőséghez. Ez azt jelenti, hogy a mentesülés beálltát követő nyilvántartási időben az elítéléshez kapcsolódó adatok csak a hatóságok által kikért erkölcsi bizonyítványban jelennek meg, a nyilvántartási idő leteltét követően azonban már ott sem. A nyilvántartási idő nem az ítélet jogerőre emelkedésétől, hanem a mentesülés időpontjától számítódik.
Jogszabályok: Btk. 99-104. §-ok, 2005. évi CXXXIII. tv., 2009. évi XLVII. tv.
2. Hogy lehet mentesülni a büntetett előélethez fűződő következmények alól?
A mentesítés azt jelenti, hogy a terhelt az elítéléshez kapcsolódó következmények alól mentesül, azaz az elítélésből eredő korlátozások megszűnnek. A mentesített személy olyan tartalmú hatósági erkölcsi bizonyítványt kap, hogy "a bűntettesek nyilvántartásában nem szerepel". A mentesítés hatálya azonban nem az elítélésre visszamenőleg jön létre, hanem a jövőre nézve érvényesül, ezért ennek folytán az elítélt a korábbi munkaviszonyát, tisztségét vagy tagságát, az elítélése következményeként elveszített jogosítványát nem nyerheti vissza.
A mentesítés abban az esetben, ha a bíróság mellékbüntetést (közügyektől eltiltást) is kiszabott egységes, ami azt jelenti, hogy az elítélt mindaddig nem mentesülhet, illetőleg bírósági mentesítés esetén nem mentesíthető a büntetett előélethez fűződő hátrányok alól, amíg a mellékbüntetés végrehajtása be nem fejeződött vagy végrehajthatósága meg nem szűnt.
A Büntető Törvénykönyv a mentesítés három módjáról rendelkezik – a törvényi mentesítés, a bírósági mentesítés és a kegyelmi mentesítés szabályairól.
2.1. A törvényi mentesítés szabályai
Törvényi mentesítés esetén az elítélt külön, erre irányuló kérelme nélkül, a törvény rendelkezései alapján mentesül az elítéléshez fűződő hátrányok alól.
A törvényi mentesülés
•	elzárás, pénzbüntetés és közérdekű munka esetén az ítélet jogerőre emelkedésének napján,
•	foglalkozástól eltiltás, járművezetéstől eltiltás, kitiltás és sportrendezvények látogatásától való eltiltás esetén az ítélet jogerőre emelkedése napján, – de a mentesítés nem terjed ki a foglalkozás, a járművezetés gyakorlásának, kitiltásnál a meghatározott településen, országrészen való tartózkodásnak, a sportrendezvények látogatásának jogára -
•	kiutasítás esetén a büntetés végrehajtásának befejezése vagy végrehajthatóságának megszűnése napján,
•	felfüggesztett szabadságvesztés esetén a próbaidő leteltének napján,
•	gondatlan vétség miatt kiszabott szabadságvesztés esetén a büntetés végrehajtásának befejezése vagy végrehajthatóságának megszűnése napján,
•	szándékos bűncselekmény miatt kiszabott, egy évet meg nem haladó tartamú szabadságvesztés esetén a büntetés végrehajtásának befejezése vagy végrehajthatóságának megszűnése napját követő három év elteltével,
•	szándékos bűncselekmény miatt kiszabott, egy évet meghaladó, de öt évnél nem hosszabb tartamú szabadságvesztés esetén a büntetés végrehajtásának befejezése vagy végrehajthatóságának megszűnése napját követő öt év elteltével,
•	szándékos bűncselekmény miatt kiszabott, öt évet meghaladó, de tíz évnél nem hosszabb tartamú szabadságvesztés esetén a büntetés végrehajtásának befejezése vagy végrehajthatóságának megszűnése napját követő nyolc év elteltével,
•	szándékos bűncselekmény miatt kiszabott, tíz évet meghaladó, határozott ideig tartó szabadságvesztés esetén a büntetés végrehajtásának befejezése vagy végrehajthatóságának megszűnése napját követő tíz év elteltével áll be.
Az életfogytig tartó szabadságvesztésre elítélt törvényi és bírósági mentesítésben sem részesülhet, kizárólag kegyelmi mentesítés folytán szabadulhat meg a büntetett előélethez fűződő hátrányos jogkövetkezmények alól.
Jogszabályok: Btk. 100. §
2.2. A bírósági mentesítés és az előzetes mentesítés szabályai
A bíróság az elítéltet kérelmére akkor részesítheti mentesítésben, ha erre érdemes és a szándékos bűncselekmény miatt kiszabott végrehajtandó szabadságvesztés kitöltésétől vagy végrehajthatóságának megszűnésétől számítva, a szabadságvesztés tartamához igazodó törvényi mentesítésre megállapított várakozási idő fele már eltelt.
Az érdemesség megállapítása szempontjából egyrészt az elítéltnek a főbüntetés kitöltése óta folytatott életmódjának, személyiségének, társadalomba történt beilleszkedésének, másrészt - amennyiben erre módja volt - a cselekményével okozott sérelem jóvátételének van jelentősége. Ez utóbbi elsősorban az anyagi károkozással járó vagyon elleni bűncselekmények esetén kerül szóba.
A büntetett előélethez fűződő hátrányok alóli utólagos bírósági mentesítést az elítélt, illetőleg törvényes képviselője az alapügyben első fokon eljárt bíróságnál kérheti. Amennyiben a kérelmet az elítélt nyújtja be az illetékmentes, más kérelmező esetén a kérelem illetéke 5.000,- Ft.
A bíróság a kérelem elbírálása előtt beszerzi az ügyész nyilatkozatát. Ha a mentesítés törvényi előfeltételei hiányoznak, a bíróság a kérelmet elutasítja, egyébként érdemben elbírálja.
Kizárólag felfüggesztett szabadságvesztés kiszabása esetén a bíróságnak lehetősége van az előzetes mentesítésre. A bíróság ilyenkor magában a bűnösséget megállapító és büntetést kiszabó ítéletében az erről szóló rendelkezésével mentesíti az elítéltet a büntetett előélethez fűződő hátrányok alól. Az előzetes mentesítés hatálya az ítélet jogerőre emelkedése napjától kezdődően érvényesül és a büntetőjogi hátrányos jogkövetkezmények kivételével a büntetőjogon kívüli jogkövetkezményekre van kihatással. Az előzetes mentesítés a bíróság mérlegelésén alapuló lehetőség, az erre való érdemesség megítélésénél az elkövető személyiségét, életvitelét, a bűncselekmény jellegét, az elkövetés körülményeit és annak indítóokát veti össze és értékeli. Az előzetes bírósági mentesítés feltételes jellegű; véglegessé válásának feltétele, hogy a felfüggesztett szabadságvesztés elrendelésére később ne kerüljön sor. Az előzetes mentesítés ugyanis hatályát veszti, ha a felfüggesztett szabadságvesztés végrehajtását elrendelik.
Jogszabályok: Btk. 101-102. §-ok, Be. 577. §, 1990. évi XCIII. tv. 54. § és 57. § (2) bekezdés
2.3. A kegyelmi mentesítés szabályai
Az Alaptörvény értelmében a kegyelmezés joga a köztársasági elnököt illeti, amely kiterjed az eljárási és a végrehajtási kegyelemre, valamint a kegyelem útján történő mentesítésre is. A kegyelmi mentesítést a köztársasági elnök korlátlanul gyakorolhatja és kegyelmi határozatának az indokát sem kell adnia, az elítéltet kegyelemből akkor is mentesítésben részesítheti, ha a Büntető Törvénykönyv szerint egyébként annak nincs helye. A kegyelmi mentesítésben részesített személy a büntetőjogon kívüli hátrányos jogkövetkezmények szempontjából büntetlen előéletűnek tekintendő.
Jogszabályok: Alaptörvény, Btk. 104. §,
3. Hogy lehet kegyelmet kérni?
Az egyéni kegyelem iránti előterjesztés hivatalból, az arra jogosult hatóság kezdeményezésére vagy pedig kérelemre történik, azt az igazságügyért felelős miniszter teszi meg a köztársasági elnökhöz. A kegyelem irányulhat a büntetőeljárás megszüntetésére, a még végre nem hajtott büntetés, a próbára bocsátás, a jóvátételi munka és javítóintézeti nevelés elengedésére vagy mérséklésére, illetőleg a büntetett előélethez fűződő hátrányok alóli mentesítésre.
Kegyelmi kérelmet a terhelt, a védő, a fiatalkorú törvényes képviselője, valamint a terhelt hozzátartozója nyújthat be. A kegyelmi kérelem, ha azt a terhelt vagy a védő nyújtja be illetékmentes, más kérelmezők esetében annak illetéke 5.000,- Ft. A büntetőeljárás megszüntetése iránti kegyelmi kérelmet annál az ügyésznél, illetőleg bíróságnál kell benyújtani, amely előtt az eljárás folyik, minden más esetben pedig az első fokon eljárt bíróságnál.
A kegyelmi kérelemnek az eljárás folytatására nincs halasztó hatálya, így folytatni kell a büntetőeljárást, intézkedni kell a büntetés végrehajtása iránt, továbbá folytatni kell a büntetés már megkezdett végrehajtását is. Azonban a törvény lehetőséget ad arra, hogy a büntetés elengedése vagy mérséklése iránti kérelem vagy előterjesztés esetén az igazságügyért felelős miniszter a büntetés végrehajtását elhalaszthassa, a már megkezdett büntetést félbeszakíthassa a köztársasági elnök döntéséig.
Ha a bíróságnál előterjesztett kegyelmi kérelem tartalma nem egyértelmű, a bíróság - a szükséges felvilágosítást megadva - a kérelmezőt nyilatkozattételre hívja fel annak tisztázására.
A bíróság a szükséges adatok (környezettanulmány, pártfogó felügyelői vélemény, munkahelyi vélemény, erkölcsi bizonyítvány, a büntetés-végrehajtási intézet véleménye, a rendelkezésre álló egészségügyi dokumentumok, korábbi ítélet kiadmánya) beszerzését követően a kérelmet soron kívül, de legkésőbb harminc napon belül terjeszti fel az igazságügyért felelős miniszterhez.
A köztársasági elnök kegyelmi döntéséről szóló határozatát a terheltnek és a kegyelmi kérelem előterjesztőjének az a bíróság, illetőleg ügyész kézbesíti, amely előtt az eljárás folyik, illetőleg az első fokú bíróság, amelynél az eljárás folyamatban volt. Ha pedig az elítélt a szabadságvesztés büntetését tölti a kegyelmi határozatot az igazságügyért felelős miniszter közvetlenül a büntetés-végrehajtási intézet útján kézbesíti részére.
Jogszabályok: Alaptörvény, Btk. 104. §, Be. 597-599. §-ok, 9/2002.(IV.9.) IM rendelet, 1990. évi XCIII. tv. 54. §, 57. § (2) bekezdés
‹ VIII. Általános tájékoztató a büntető bíróság határozatairól, a büntetésekről és az intézkedésekről fel X. Általános tájékoztató a büntetések és intézkedések végrehajtásáról, valamint a halasztás és részletfizetés szabályairól ›